runetrust/blame-folketinget-dk huggingface dataset:
Charlotte Broman Mølbæk (SF), 2024-12-12:
Jeg ved simpelt hen ikke, for hvilken gang jeg som kulturordfører skal diskutere den her sag, og da jeg skulle skrive den her tale, må jeg da også sige, at det satte det lidt i perspektiv, at der foregår mange, mange alvorlige ting både i verden og i Danmark, som jeg synes det kunne være noget mere spændende at bruge en masse tid på her fra Folketingets side af.
Mette Abildgaard (KF), 2024-03-12:
Så består uenigheden jo i, om man grundlæggende tror på, at flere aktivt vil gå ind og tage stilling, når de får at vide, at de i udgangspunktet er tilmeldt, eller om det faktisk kan betyde, at færre går ind og tager aktivt stilling, når man kommunikerer fra det offentlige, at de i udgangspunktet er tilmeldt.
Troels Lund Poulsen (V), 2016-10-25:
Vi foreslår en præcisering af reglerne for iværksætterselskaber, der drejer sig om kapitalforhøjelse, og så lægger vi op til at genindføre en undtagelsesmulighed for visse oplysninger om datter- og associerede virksomheder, en mulighed, der blev fjernet ved den seneste ændring af årsregnskabsloven i 2015.
Ole Stavad (S), 2002-04-02:
Det, at der er en ret, sådan som man lægger op til her, til, at man kan komme, om jeg så må sige, ind fra sidelinjen og møve sig foran og overtage en opgave på ældreområdet, overtage en opgave på børneområdet, ændrer vel ikke ved, at der også er nogle brugere, nogle borgere, nogle mennesker i den anden ende, som vi også har et ansvar over for. Vi skal godt nok se på, om det her udføres til en rimelig pris, men der skal vel også være en kvalitet og tryghed for de borgere, vi har i den anden ende.
Ole Sohn (SF), 1998-12-15:
I forlængelse af, at SF er imod bankernes mulighed for at opkræve gebyr på det klassiske område, dvs. de fysiske dankorttransaktioner, vil jeg godt understrege, at der for SF ikke er noget, der taler for, at lovens § 20 skal revideres senest den 1. november 2001, sådan som det foreslås.
Carolina Magdalene Maier (ALT), 2017-02-09:
Vi er fuldstændig enige i behovet for at sætte ind over for mobning, behovet for at arbejde progressivt med, at børn ikke mobber hinanden, og der står jo rigtig gode ting i lovforslaget, som fuldstændig rigtigt peger på, at der, hvor mobningen primært skal bekæmpes, er i de sociale relationer, det er ude ved klasserne, det er særlig i de små klasser, hvor man skaber en ny børnekultur, når unge, små elever starter i skolen.
Holger K. Nielsen (SF), 2004-12-15:
Det bliver til det, man kan kalde en markedsgørelse af velfærdssamfundet i form af frit valgordninger, hvor regeringen af ideologiske årsager har lavet et bureaukratisk system, som har betydet, at cirka halvdelen af de penge, der er blevet givet til ældreområdet, er gået op i bureaukrati.
Per Stig Møller (KF), 2007-05-30:
På denne baggrund er det regeringens håb, at resultatet af dagens debat vil blive en opfordring fra Folketinget til regeringen om at fortsætte den hidtidige indsats i alle internationale fora for hurtigst muligt at etablere et internationalt, juridisk bindende forbud mod alle former for klyngeammunition, som forvolder uacceptable skader på civile, samt til så vidt muligt inden udgangen november 2007 at gennemføre en analyse af de samlede fordele og ulemper, der ville være ved eventuel indførelse af et nationalt dansk moratorium vedrørende alle former – alle former – for klyngeammunition.
Frank Aaen (EL), 2000-01-19:
Når vi taler om rygning, som vi jo har gjort en del i dag, så er det da meget interessant, synes jeg, når vi går ind i den debat, at kigge på den utrolig klare sammenhæng, der er med arbejdstempo, stress og ringe indflydelse på ens eget arbejdes tilrettelæggelse.
Johanne Schmidt-Nielsen (EL), 2010-05-20:
Den første er det her med, at særlig hr. Karsten Lauritzen, men det fremgår også af bemærkningerne til forslaget, gentagne gange fortæller os, hvor positivt det er, at de fleste udlændinge, der kommer til Danmark i dag, kommer, fordi de skal arbejde og ikke som flygtninge, der får asyl, eller mennesker, der bliver familiesammenført.
Line Barfod (EL), 2003-11-27:
Derfor vil jeg godt høre, om Venstre er indstillet på, at vi får en meget grundig behandling af det her forslag, som jeg tror handler om helt grundlæggende og også etiske og juridiske spørgsmål om, hvem der egentlig har retten til at bestemme over ting, der er udtaget af vores egen krop. Vi mener i hvert fald i Enhedslisten, at det er vigtigt, at befolkningen bredere har en mulighed for at give sin mening til kende om dette.
Sophie Hæstorp Andersen (S), 2013-02-08:
Jeg tror seriøst, at hvis man spørger nogle læger, så vil de sige, at i det øjeblik, man lader sig tatovere, udsætter man sig selv for en risiko, og alligevel vælger vi jo at gøre det, og vi vælger også at lade os pierce og alle mulige andre ting.
Joachim B. Olsen (LA), 2016-12-02:
Nu spørger jeg igen: Synes man i Enhedslisten, at det grundlæggende er et sundt princip, at der er en sammenhæng mellem det, man betaler ind til i en forsikringsordning, og det, man kan modtage fra den forsikringsordning, så man altså ikke skal kunne modtage alt muligt andet finansieret af andre mennesker?
Kenneth Kristensen Berth (DF), 2019-04-30:
Der er bare en undren fra Dansk Folkepartis side i forhold til den måde, som Venstre agerede på, da Venstre var oppositionsparti, hvor man gik herned i salen og ikke ville være med til at bringe dansk lov i overensstemmelse med EU-retten og sagde, at det skulle man nok klare, når man selv fik regeringsmagten.
Ole Stavad (S), 2000-05-26:
Hr. Kim Behnke kan selvfølgelig være uenig, og det er fair nok, men at fremstille det, som om der ikke er givet begrundelser, mener jeg ikke er fair. Det, jeg synes, Folketinget skal være opmærksom på, er det, der ikke står i betænkningen, det, der ikke står som bemærkninger til ændringsforslagene.
Nick Hækkerup (S), 2010-11-04:
Når det samarbejde, som ordføreren refererer til, nemlig told-politi-samarbejdet, som det bl.a. fungerer ved den dansk-tyske grænse i øjeblikket, hvor det fungerer udmærket, ikke kan udvides dernede, er det, fordi der ikke er flere toldere at tage af i området, igen en konsekvens af besparelserne.
Peter Skaarup (DF), 2004-04-16:
Efterfølgende kan det så være, at man på den ene eller den anden måde kan komme til at ligge samfundet til last, kan søge asyl eller kan søge forskellige muligheder og forblive i landet på ubestemt tid, kan man så sige. Derfor vil vi godt spørge ministeren, hvordan kontrollen egentlig er i dag med, at visumpersoner ikke bare bliver ved med at opholde sig i landet.
Ole Sohn (SF), 2005-11-29:
Det er et spørgsmål om, at man laver en udvidelse af musikskoleloven til at omfatte andre kunstarter, og hvis kommunerne ønsker at gøre brug af det, ja, så skal de selvfølgelig selv finansiere det, dog gælder den refusionsordning, som også er gældende for musikskolerne.
Morten Østergaard (RV), 2010-12-03:
Jeg ved jo, at ministeren tilsyneladende har analyseret problemstillingen grundigt, inden man er kommet frem til det her statsstøtteforslag som en lappeløsning, men er det lykkedes at finde et andet land, eller er situationen ikke, som jeg påstår, at man i hvert fald i vores nabolande Norge og Sverige ikke beskatter unoterede aktier i porteføljeselskaber, som man fortsat gør her i Danmark – også med den nye lempelse?
Helge Adam Møller (KF), 1998-11-04:
især for vidner, og der mener vi, at det, som forslaget lægger op til, styrker retssikkerheden på en sådan måde, at vi er helt tilfredse med det. Det femte og sidste punkt har drejet sig om Folketingets behandling af beretningerne fra undersøgelseskommissionerne, og i den beretning, som Udvalget for Forretningsordenen afgav sidste år den 25. juni, er vi nået frem til en tilfredsstillende løsning, som vi også kan tilslutte os. Lad mig så slutte med at sige, at drøftelserne og forhandlingerne gennem de sidste par år vedrørende undersøgelseskommissioner har vist, at der er ganske forskellige synspunkter på dette område, og vi finder fortsat, at det er ønskværdigt, hvis der kan opnås en grundlæggende og principiel enighed om de store linjer for en lovgivning på dette område, og det er med det udgangspunkt, vi går ind i de kommende forhandlinger.
Rasmus Stoklund (S), 2024-05-08:
Jeg har meget stor tillid til, at folk, der læser på videregående uddannelser i Danmark, er i stand til at tage vare på sig selv, og at det er de færreste, der mangler den her evne, som ordføreren er bekymret for, til at klare sig i en tid, hvor noget er trangt, ved enten at tage et su-lån eller tage nogle ekstra timer, eller hvad ved jeg.
Karen Ellemann (V), 2016-01-20:
Og her har kommunens arbejdsmarkedsudvalg ud fra de oplysninger, som jeg er i besiddelse af, indstillet at genoptage alle sager, som kommunen har kendskab til på nuværende tidspunkt, og så at afvise de krav, som er forældede efter forældelseslovens almindelige frist på 3 år.
Nick Hækkerup (S), 2008-01-08:
Jeg og Socialdemokratiet deler fuldstændig den grundlæggende tanke, at det præcis er solidariteten og loyaliteten landene imellem, som er styrken i EU-samarbejdet, og at friheden til at skabe det samfund, vi gerne vil have, forudsætter stærke fællesskaber og hensyn.
Kristian Hegaard (RV), 2019-11-20:
Det er også i forlængelse af hr. Jeppe Bruus' udmærkede spørgsmål, hvor jeg meget gerne vil følge op og spørge ind til, hvad det er, der har gjort, at Konservative er gået med i et forslag til vedtagelse sammen med Dansk Folkeparti og Nye Borgerlige, og ikke det andet forslag til vedtagelse med eksempelvis Socialdemokraterne og Venstre.
Bjarne Laustsen (S), 2009-05-14:
Nu skal vi jo have et udvalgsarbejde i Europaudvalget, og så vil jeg spørge regeringen, om den vil være med til at lave en beretning, der har den samme målsætning, og som gør, at vi kan få klarlagt tingene og få den gennemsigtighed, som jeg sådan set også hører finansministeren sige i dag at der er behov for.
Torsten Gejl (ALT), 2015-12-17:
Og hvis vi forestiller os, at Total ikke borer videre, er der en ting, der er ret sikkert, for jeg tør godt love, at prisen på olie kommer til at stige på et tidspunkt, og i og med der ligger ganske meget skifergas under Danmark, mon så ikke at store internationale selskaber igen vil få øjnene op for den danske skifergas på et eller andet tidspunkt.
Karen Jespersen (V), 1999-04-23:
kommuner om et bedre styringskoncept, også med det formål at bruge pengene bedre til fordel for borgerne, så der kommer flere hjemmehjælpstimer ud af pengene og hjemmehjælpen bliver mere ensartet, end den er i dag - altså at borgerne får samme hjælp, når de har samme behov.
Preben Bang Henriksen (V), 2017-11-16:
Det er imidlertid ikke et eller andet fremtidsperspektiv; det er en ganske nær fremtid, det er nærmere betegnet i december måned, så vidt jeg har forstået, at dette system vil være tilgængeligt for alle EU's medlemsstater – og det er vel at mærke december i år.
Louise Elholm (V), 2024-12-03:
Derfor forstår jeg slet ikke, at Det Konservative Folkeparti bliver ved med at snakke om nogle aflyste forhandlinger, for vi har jo netop evalueret på hele processen, vi har netop indgået en aftale, som skal sikre, at danske virksomheder har noget sikkert at stå på i forbindelse med en eventuel ny epidemi eller pandemi.
Christoffer Aagaard Melson (V), 2023-02-02:
Der må jeg jo også sige, at jeg synes, vi var meget åbne om før valget, at det kunne komme til at kræve hårde og svære reformer i den kommende periode, hvis vi skulle finansiere alt det, vi gerne vil, og vi skulle klare de store udfordringer, vi har, med mangel på arbejdskraft, som vi ved bliver større i fremtiden.
Dennis Flydtkjær (DF), 2014-11-27:
Man kan så være uenige om, hvor stort EU-fællesskabet skal være, men nu har vi et EU-fællesskab, og vi synes ikke, at det er særlig sympatisk, at man har et land, der helt bevidst går ind og undergraver andre landes skatteprovenu, et provenu, som jo skal bruges bl.a. til at lave infrastruktur til virksomheder, men også til velfærd til borgerne.
Jytte Wittrock (S), 2002-03-13:
Vi vil gerne ind i en positiv drøftelse af, om vi ved sidste medieforlig, hvor vi var med til at give vores bud i Socialdemokratiet på, hvordan vi skulle håndtere det krav, som jeg formoder vi er enige om at stille til public service-stationerne, at de leverer den vare, vi bestiller, valgte den rigtige model.
Jeppe Mikkelsen (RV), 2013-02-06:
Altså, det kan, som fru Gitte Lillelund Bech var inde på, være, at der er lidt uklarhed om præcedens osv., men jeg tror godt, vi kan finde ud af at finde nogle bedre vilkår, og lur mig, om grønlænderne ikke har lyst til at svare på de her spørgsmål, når et dansk folketingsmedlem skulle vise interesse for det.
Mette Frederiksen (S), 2023-04-11:
Det fremgår udtrykkeligt af beslutningsforslaget fra dengang, at samtykket omfatter opholdet uden for riget som led i Hans Kongelige Højhed Prins Joachims åremålsansættelse i stillingen som forsvarsattaché på Danmarks ambassade i Paris, inklusive eventuelle forlængelser.
Morten Bødskov (S), 2013-12-03:
Som jeg gav udtryk for ved behandlingen af beslutningsforslaget, som jeg omtalte før, altså B 9, kræver en opprioritering af én sagstype jo imidlertid, at en anden sagstype nedprioriteres, medmindre domstolene tilføres de fornødne ekstra ressourcer.
Mette Frederiksen (S), 2025-02-18:
Jeg forstår det helt grundlæggende ikke, og jeg synes, at vi skal være hårdere i vores krav, og jeg synes, at vi skal være hårdere i, hvor mange der kommer hertil, og jeg synes, vi skal være hårdere i, hvor mange vi også skal sende ud af Danmark igen, hvis ikke man opfører sig ordentligt her.
Rasmus Lund-Nielsen (M), 2025-01-08:
Så lad mig prøve at stille et andet spørgsmål, og det kunne være det, som jeg lidt selv var inde på i min tale, altså at man, hvis man sætter et rigidt og bureaukratisk krav om, at minimum 75 pct. skal være pædagoger eller under uddannelse til pædagog, jo så faktisk risikerer at lukke nogle pædagogmedhjælpere ude, der f.eks. i deres sabatår – hvor jeg også selv var pædagogmedhjælper, og hvor ordføreren måske også var det – måske godt kunne tænke sig at komme ind og prøve kræfter med faget og faktisk finde ud af, at man så gerne vil være pædagog.
Simon Emil Ammitzbøll (LA), 2017-05-03:
Udbudsloven, som rettelig hører under erhvervsministeren, giver omvendt det offentlige mulighed for at udelukke virksomheder fra at være med i konkurrencen om offentlige opgaver, hvis virksomheden har overtrådt skattelovgivningen, ligesom der er regler for, at virksomheder kan udelukkes, hvis de ikke har overholdt skattereglerne, eller hvis de har gæld til det offentlige.
Lene Espersen (KF), 2004-05-06:
Men som jeg har tilkendegivet, mener jeg ikke, at vejen at gå er at følge den svenske model. Der er lavet talrige undersøgelser, og såfremt der er behov for det, oversender vi gerne det materiale, der er til rådighed - mange af rapporterne er tilsendt Retsudvalget - for at man kan se, hvor problematisk det er at følge den svenske model.
Anders Samuelsen (RV), 1999-04-22:
I Det Radikale Venstre beklager vi også dybt, hvis det er tilfældet, at døende mennesker gennem lange og opslidende arbejdsskadesager bliver stillet i den situation, at de eventuelt ikke når at få en afgørelse, inden de dør, og derfor er vi enige i den grundlæggende problemstilling, som bliver rejst på dette område. Jeg er dog ikke overbevist om, at en administrativ forskrift vil gøre nogen væsentlig forskel; det vil betyde en yderligere regulering på et område, som i forvejen voldsomt reguleret.
Rasmus Jarlov (KF), 2020-10-30:
Det havde ikke så meget med lovforslaget at gøre, men det var en spændende debat om bankpakker, som vi forstår er den største økonomiske skandale – vel kun overgået af, at man på et tidspunkt fik Goldman Sachs til at hjælpe os med at gøre Ørsted flere hundrede milliarder kroner mere værd.
Johs. Poulsen (RV), 2009-03-26:
Der er ingen tvivl om, at vi også vil komme til at gøre os den erfaring herhjemme, og derfor forstår jeg stadig væk ikke, at normalt fornuftige og besindige folk her i Folketinget går ind og laver en lovgivning af den her karakter, som kunne være betydelig mere simpel.
Erling Bonnesen (V), 2019-11-21:
Mange har søgt og har ikke kunnet få det godkendt på grund af såkaldte it- og edb-forbistringer, men vi har her på det sidste fået bekræftet, at der er kommet mere gang i de konkrete godkendelser nu, og så handler det jo sådan set om at få trådt speederen i bund på det område, så man kan få de her godkendelser igennem, hvor der allerede er ansøgt.
Mette Bock (LA), 2016-03-03:
Og er der noget, som er med til at gøre, at der er rigtig mange mennesker i Danmark, som er enormt trætte af mange af de beslutninger, der træffes herinde på Christiansborg, så er det bl.a., at hver gang vi siger, at nu opretter vi en selvstændig, uafhængig organisation, som har sin egen uafhængige bestyrelse, så kommer vi og blander os.
Lise Hækkerup (S), 2001-02-22:
Alene fra 1998 til 1999 steg genanvendelsen af plast med 70 pct. fra kun 7 pct. til 11 pct. 11 pct. er heller ikke godt nok, det mener vi heller ikke i Socialdemokratiet, men vi kan se, at udviklingen er på rette spor, så vi allerede ved udgangen af dette år vil være oppe på de 15 pct. plastgenanvendelse, som er kravet i EU's emballagedirektiv.
Poul Nødgaard (DF), 2006-05-30:
Med hensyn til Rødovre- og Glostrupproblematikken – undskyld, jeg lige glemte det – har der været nogle borgmestre inde i Kommunaludvalget, og det er så endt med, at vi ikke ændrer noget i det, Valgkredsudvalget er kommet med.
Frank Jensen (S), 2000-02-03:
Jeg er glad for den tilslutning, der indtil nu har været bredt i Folketinget til at gå den anden vej, til netop at lave de særlige afdelinger, som jo også var betinget af, ligesom debatten og også Straffelovrådets forslag har været betinget af, at vi havde en rockerkrig, som stod på ganske længe, og som medførte, at et meget stort antal med relation til rockermiljøet sad til afsoning og dermed udgjorde en ubehagelig utryghedsfaktor både for medindsatte og i høj grad også for personalet.
Tom Behnke (KF), 2011-05-19:
Så det, man skal passe på med, er at få det indtryk, at fordi man har et sted, hvor offeret anonymt kan angive, om der er tale om en hadforbrydelse, så er antallet af anonyme anmeldelser lig med det sande antal af forbrydelser, for det er det ikke nødvendigvis.
Lars Løkke Rasmussen (V), 2017-01-31:
For vi er helt opmærksomme på, at der skal foretages, jeg havde nær sagt sådan en partiel oprydning der, hvor Grønnedal ikke fortsat skal anvendes til det formål, som er besluttet, og som jo helt naturligt har været vendt i kredsen af forsvarsforligspartier.
Karen J. Klint (S), 2012-03-29:
Derfor er det også vigtigt og nødvendigt, at de intentioner, der var med Barnets Reform, også opfyldes i praksis, og hvis der er utilsigtede konsekvenser som følge af reformen, skal vi selvfølgelig rette op på dem og sikre, at børn og unges rettigheder opfyldes, og at kvaliteten i indsatsen er god nok.
Simon Emil Ammitzbøll (LA), 2010-04-15:
Så mindede ordførerens spørgsmål mig i øvrigt om, at fru Maja Panduro også lagde mig nogle ord i munden, som ikke var korrekte, så det kan jeg lige få lov til at rette, nemlig at fru Maja Panduro før tolkede det sådan, at Liberal Alliance støttede bl.a. regionerne i, at det her lovforslag skal udsættes.
Christian Juhl (EL), 2013-01-30:
Vi havde aftalt, at der skulle være nogle tal for, hvordan det gik med akutjobberne, og ministeriet havde sagt, at vi ikke kunne få de der forløbsanalyser, hvorudfra man ved, hvad der sker med en akutjobber, fra vedkommende er akutjobber, til vedkommende er et eller andet andet sted.
Morten Østergaard (RV), 2008-12-12:
I den ånd synes jeg egentlig også, at det, der foreslås af Socialdemokraterne, nemlig at nedsætte et udvalgsarbejde med henblik på en ændring af afgrænsningen af personkredsen, der er omfattet af straffelovens § 119 og § 121, sådan set er en meget fremkommelig måde at gå til den her problemstilling på.
Mette Frederiksen (S), 2022-05-10:
Men jeg oplever jo, at der faktisk er en interessant bevægelse i en række afrikanske lande, i hvert fald igennem de samtaler, jeg selv har haft, hvor der er et syn på migration og flygtninge, som matcher bedre med, hvordan jeg f.eks. ser verden, og de er faktisk også af den overbevisning, at den måde, tingene foregår på i dag, faktisk er uholdbart, og en række afrikanske lande er jo også under stort pres på grund af et flytningesystem i Europa, der ikke fungerer længere.
Frode Sørensen (S), 2000-01-11:
Ud over de forslag, der vedrører alle tre love, så giver lovforslag nr. L 112 Finansieringsinstitut for Handel og Håndværk adgang til i højere grad at udbyde de samme ydelser som pengeinstitutter, en helt naturlig mulighed set i lyset af udviklingen inden for denne sektor.
Lars Boje Mathiesen (NB), 2021-05-12:
Nej, så handler det om den grundlæggende tanke, man har omkring køn: at køn ene og alene er socialkonstruktivistisk – det er den tilgang, man har til det – med en forestilling om, at det er miljø og kultur, der danner køn, med en fuldstændig afvisning af alt det empiri, der ligger på den biologiske del af det.
Anni Matthiesen (V), 2013-11-12:
Så kan man jo kalde det for at sparke åbne døre ind, eller hvad det nu er, det vigtigste er i hvert fald for mig, at vi er enige om, at det her er noget, der skal gøres noget ved, så kan vi diskutere, hvornår tingene blev sagt først, og hvem der fremsatte tingene i hvilken rækkefølge.
Josephine Fock (ALT), 2018-02-21:
De betingelser er, at udlændingen skal være minimum 60 år, skal gå på pension, have haft 12 års uafbrudt ophold i Danmark, bestået danskprøve 1, være selvforsørgende og kunne stille økonomisk sikkerhed for eventuelle fremtidige udgifter til offentlig forsørgelse og skal have haft en tilknytning til Danmark.
Jørn Pedersen (S), 1999-12-16:
Når vi tidligere har diskuteret det her i salen, har man altid henvist til Venstres finanspolitiske ordfører, og derfor spørger jeg: Når man nu skal give et større frit valg, er det så noget, der bliver billigere eller dyrere? Hvis det, hvad jeg faktisk tror, bliver dyrere, er Venstre så indstillet på at finansiere det over skatter, afgifter eller eventuel brugerbetaling?
Bodil Kornbek (KD), 2004-11-25:
Beslutningen om påbegyndelse af forhandlingerne skal træffes på det europæiske topmøde i slutningen af 2004, og derfor finder også jeg det en lille smule mærkværdigt, at Folketinget skal tage stilling til afholdelse af en folkeafstemning om Tyrkiets medlemskab af EU, før vi ved, om EU åbner for tiltrædelsesforhandlinger med Tyrkiet.
Bjørn Elmquist (RV), 1997-12-17:
Vi har erkendt, og det er fastslået, at de tal og de præmisser, som vi fik forelagt fra politiets egne rækker, fra Rigspolitiets side - og det var ikke noget, vi bare sad selv og fandt på i efteråret 1995, da vi lavede politiaftalen for fire år - ikke holder.
Martin Lidegaard (RV), 2017-12-22:
Det er et svigt af landets landdistrikter, der rammes allerhårdest af besparelserne Mens regeringen under stor ståhej har flyttet små 4.000 statslige arbejdspladser til provinsen, lægger den samtidig op til at skære, hvad der svarer til mere end 17.000 årsværk inden for uddannelse uden for hovedstadsområdet i perioden 2016-21.
Christian Juhl (EL), 2016-03-02:
Jeg mener, at ordførerens parti har været med til at spare 2,7 mia. kr. på den helt akutte udviklingsbistand og den bistand, som også går til den langsigtede udviklingshjælp rundtom i verden, og det vil sige, at der reelt er færre penge at gøre det med i år, end der var sidste år og forrige år.
Peter Hummelgaard Thomsen (S), 2016-12-08:
Det er glimrende og godt, at udenrigsministeren fremførte kritik, da han mødtes med Tyrkiets repræsentant nede i Bruxelles, men det kunne være interessant at høre, om udenrigsministeren også i forlængelse af den fælles vedtagelse, vi alle sammen undtagen Dansk Folkeparti stod sammen om, fremførte et egentlig krav om løsladelse af de fængslede HDP-medlemmer og fængslede journalister.
Mette Hjermind Dencker (DF), 2016-05-26:
Jamen vi har stadig væk meget svært ved at se, hvordan en fastfrysning af grundskylden direkte rammer landdistrikterne negativt, hvordan den direkte forhindrer arbejde, jobskabelse, uddannelse osv. i landdistrikterne, og hvordan den direkte forhindrer, at landdistrikterne kan blive ligestillet med resten af samfundet.